LV Eiropas Savienības Oficiālais Vēstnesis C 261/3

Paziņojums par pārbaudes procedūras uzsākšanu attiecībā uz šķēršļiem tirdzniecībai Padomes Regulas (EK) Nr. 3286/94 nozīmē, kurus veido Urugvajas Austrumu Republikā esošā tirdzniecības prakse attiecībā uz skotu viskija (Scotch Whisky) tirdzniecību

(2004/C 261/03)

Komisija 2004. gada 2. septembrī saņēma sūdzību Padomes Regulas (EK) Nr. 3286/94 (1) (še turpmāk – “regula”) nozīmē.

1. SŪDZĪBAS IESNIEDZĒJS

Sūdzību iesniedza Skotu viskija asociācija (Scotch Whisky Association, SWA), pārstāvot 54 tajā iesaistītos uzņēmumus, kuru vidū ir skotu viskija rūpnīcas, jaukto viskiju ražošanas uzņēmumi, zīmolu īpašnieki, mākleri un eksportētāji, kas kopā veido 95 % no Skotijas viskija ražošanas un jaukto viskiju izgatavošanas jaudas.

SWA ir apvienība, kura darbojas viena vai vairāku Kopienas uzņēmumu vārdā regulas 4. panta 1. punkta un 2. panta 6. punkta izpratnē.

2. PRODUKTS

Sūdzība attiecas uz skotu viskijiem, kuri ražoti no graudaugu produktiem Skotijā saskaņā ar Regulas (EEK) Nr. 1576/89 noteikumiem un kuri klasificēti harmonizētās muitas nomenklatūras 22. nodaļā HS apakšpozīcijā 2208.30.

Tomēr Komisijas uzsāktā pārbaude var attiekties arī uz citiem produktiem, īpaši tiem, par kuriem ieinteresētās personas, kas piesakās tālāk norādītajā termiņā (skat. 8. punktu), var pierādīt, ka tos skar minētā prakse.

3. PRIEKŠMETS

Sūdzība attiecas uz četriem dažādiem Urugvajas nodokļu režīma aspektiem attiecībā uz ievestajiem viskijiem.

1. Nogatavināšanas prasība viskijam

Saskaņā ar sūdzību Urugvajas akcīzes nodokļu stiprajiem alkoholiskajiem dzērieniem (IMESI) pamatā ir cenu diapazonu un fiktīvu cenu sistēma, lai noteiktu nodokļa bāzi katram stiprajam alkoholiskajam dzērienam. Tad piemēro vienotu nodokļa likmi, lai noteiktu galīgās nodokļu saistības.

Cenu diapazonus viskijam nosaka tādā līmenī, lai nodrošinātu viszemāko nodokļu piemērošanu vietējiem zīmoliem. Vienlaicīgi Urugvaja no viszemākā cenu diapazona izslēdz visus viskijus, kuri nogatavināti ilgāk nekā trīs gadus. Tā kā saskaņā ar ES noteikumiem viskijs ir jānogatavina vismaz trīs gadus, Urugvajas nogatavināšanas prasības rezultātā ES viskiji tiek izslēgti no viszemākās nodokļu kategorijas.

2. Nodokļa priekšsamaksa

Saskaņā ar sūdzību Urugvaja pieprasa importētājiem veikt ievedmuitas nodokļa priekšsamaksu 80 % apmērā no preču muitas vērtības. Vietējiem ražotājiem līdzīgu prasību nepiemēro. Lai gan priekšsamaksu atrēķina no galīgajām nodokļu saistībām, tā tomēr nelabvēlīgi ietekmē importētāju naudas plūsmu un parada ievestos stipros alkoholiskos dzērienus mazāk konkurētspējīgus par tiem atbilstošajiem vietējiem produktiem.

3. Nodokļu markas

Sūdzības iesniedzējs apgalvo, ka pastāv arī diskriminācija pret ievestajiem produktiem, kuriem piemēro prasību uzlīmēt tiem nodokļu markas, laižot tos tirgū, savukārt vietējiem produktiem nodokļu markas nepiemēro.

4. Pārredzamības trūkums

Visbeidzot, sūdzības iesniedzējs min iespējamo IMESI sistēmas pārredzamības un prognozējamības trūkumu sakarā ar biežajām cenu diapazonu robežvērtību un fiktīvo cenu izmaiņām, kā arī ar to, ka nav nekādas metodoloģijas vai kritēriju minēto vērtību noteikšanai.

4. PIEŅĒMUMI PAR ŠĶĒRŠĻIEM TIRDZNIECĪBĀ

SWA uzskata, ka 3. punktā aprakstītā prakse ir šķēršļi tirdzniecībā regulas 2. panta 1. punkta izpratnē.

a) Nogatavināšanas prasība viskijam

SWA apgalvo, ka Urugvajas prasība par nogatavināšanu paredz ievestajiem skotu viskijiem piemērot režīmu, kas ir nepārprotami mazāk labvēlīgs nekā vietējās izcelsmes “līdzīgiem” produktiem piemērotais režīms, tādējādi pārkāpjot VVTT III panta 2. un 4. punktu.

Saskaņā ar SWA apgalvojumiem triju gadu nogatavināšanas prasības rezultātā no viszemāko cenu diapazona tiek izslēgti viskiji, kurus citādi iekļautu šādā viszemākajā diapazonā. Šī prasība skar tikai ievestos viskijus, jo Urugvajas standarti stiprajiem alkoholiskajiem dzērieniem viskija nogatavināšanai paredz tikai divus gadus. Turklāt SWA apgalvo, ka cenu diapazonus viskijam nosaka tādā līmenī, lai nodrošinātu viszemāko nodokļu piemērošanu vietējiem zīmoliem.

b) Nodokļa priekšsamaksa

SWA apgalvo, ka, ciktāl Urugvajas priekšsamaksas prasības attiecībā uz ievestajiem stiprajiem alkoholiskajiem dzērieniem ierobežo stipro alkoholisko dzērienu importu no citām PTO dalībvalstīm, tā ir pretrunā VVTT XI panta 1. punktam. Turklāt attiecīgie pasākumi, uzliekot iekšējos nodokļus ievestajiem produktiem, lai nodrošinātu vietējās produkcijas aizsardzību, ir VVTT III panta 2. punkta pārkāpums.

c) Nodokļu markas

SWA apgalvo, ka Urugvajas nodokļu marku režīms attiecībā uz ievestajiem stiprajiem alkoholiskajiem dzērieniem ierobežo preču importu, pārkāpjot VVTT XI panta 1. punktu. Turklāt pasākumi ir pretrunā VVTT III panta 4. punktam, ciktāl tie paredz ievestajiem stiprajiem alkoholiskajiem dzērieniem piemērot režīmu, kas ir nepārprotami mazāk labvēlīgs nekā vietējās izcelsmes “līdzīgiem” produktiem piemērotais režīms.

d) Pārredzamības trūkums

SWA apgalvo, ka Urugvajas IMESI nodokļu režīms pārkāpj VVTT X panta 3. punkta a) apakšpunktu, jo netiek nodrošināta tā viendabīga, objektīva un atbilstīga vadība, kā iemesls, iespējams, ir pārredzamības un prognozējamības trūkums.

Ņemot vērā Komisijas rīcībā esošo faktisko informāciju un tai iesniegtos pierādījumus, tā uzskata, ka sūdzībā ir pietiekami sākotnēji šķietami pamatoti pierādījumi tam, ka pastāv šķēršļi tirdzniecībā regulas 2. panta 1. punkta izpratnē.

5. PIEŅĒMUMS PAR NEGATĪVU IETEKMI UZ TIRDZNIECĪBU

SWA biedri 2002. gadā uz Urugvaju eksportēja skotu viskiju apmēram 20 miljonu EUR vērtībā, padarot to par ražošanas nozares ceturto nozīmīgāko tirgu Latīņamerikā. Ievesto viskiju kategorijā skotu viskijs veido apmēram 90 % no kopējā ievesto viskiju pārdošanas apjoma Urugvajā.

Sūdzības iesniedzējs apgalvo, ka sūdzības pamatā esošā prakse ir veicinājusi ievērojamu skotu viskija patēriņa samazinājumu Urugvajā. Līdz 2003. gada beigām skotu viskija daļa kopējā viskija tirgū ir samazinājusies no mazliet vairāk nekā 40 % (2002. gada beigās) līdz tikko zem 35 % sakarā ar to, ka saimniecisko grūtību rezultātā patērētāji vairāk iegādājās vietējos produktus, kuriem uzliktā cena un nodokļi ir zemāki. Saskaņā ar sūdzības iesniedzēja apgalvojumiem, ņemot vērā cenas nozīmi patērētāju lēmumos, īpaši negatīvas sekas ir skotu viskija diskriminācijai tirgus segmentā, kur tiek piedāvāta kvalitāte par izdevīgu cenu.

Sūdzības iesniedzējs ir uzrādījis aplēses iespējamai ietekmei uz mazumtirdzniecības cenām atsevišķiem skotu viskijiem ar zemām izmaksām, ja pašreizējā nogatavināšanas prasība tiktu atcelta. Mazumtirdzniecības cenas vairākiem labi zināmiem zīmoliem kristos aptuveni par 15 %, palielinot to konkurētspēju attiecībā pret daudziem vietējiem zīmoliem. Turklāt viszemāko cenu diapazonā tiktu iekļauti arī vairāki citi skotu viskija zīmoli. Pašreiz nav nekāda stimula samazināt cenu starpību, jo visi skotu viskiji tiek automātiski izslēgti no viszemāko cenu diapazona neatkarīgi no to cenas pirmajā tirdzniecības vietā. Turklāt arī iespējamā diskriminējošā priekšsamaksas un nodokļu marku prasību piemērošana ietekmē ievesto viskiju mazumtirdzniecības cenu, līdz ar to negatīvi ietekmējot to konkurētspēju tirgū.

Visbeidzot, sūdzības iesniedzējs min ievesto stipro alkoholisko dzērienu vispārējos tirgus darbības rādītājus Urugvajā, kur arī citu veidu starptautiski tirgotie stiprie alkoholiskie dzērieni, piemēram, brendijs, džins, rums un degvīns, tirgu ir ietekmējuši maz, īpaši salīdzinājumā ar iekļūšanu kaimiņu tirgos.

Komisija uzskata, ka sūdzībā ir ietverti pietiekami sākotnēji šķietami pamatoti pierādījumi negatīvai ietekmei uz tirdzniecību regulas 2. panta 4. punkta izpratnē.

6. KOPIENAS INTERESES

Skotu viskija ražošanas nozare katru gadu eksportē preces, kuru vērtība pārsniedz 3,5 miljardus EUR, uz aptuveni 200 pasaules tirgiem. Skotu viskija ražošanā ir tieši iesaistīti vairāk nekā 10 000 cilvēku, savukārt no minētās ražošanas nozares daļēji ir atkarīgi vēl 50 000 darbavietu visā Apvienotajā Karalistē.

Komisija uzskata, ka ir būtiski mūsu eksporta nozarēm nodrošināt līdzvērtīgus konkurences apstākļus trešo valstu tirgos, jo īpaši attiecībā uz iekšējiem nodokļiem. Tarifu aizsardzību nedrīkst aizstāt ar citiem protekcionisma līdzekļiem, tādējādi pārkāpjot starptautiskās saistības. Tas it īpaši ir svarīgi alkoholisko dzērienu gadījumā, jo tiem parasti uzliek lielu nodokļu slogu, ko veido akcīzes nodokļa un pievienotās vērtības nodokļa kombinācija.

Paturot prātā iepriekš minēto, tiek uzskatīts, ka Kopienas interesēs ir uzsākt pārbaudes procedūru.

7. PROCEDŪRA

Komisija, pienācīgi apspriedusies ar padomdevēju komiteju, kura izveidota saskaņā ar regulu, un nolēmusi, ka ir pietiekami pamatoti pierādījumi pārbaudes procedūras uzsākšanai, lai izskatītu attiecīgos juridiskos un faktiskos jautājumus, un ka tas ir Kopienas interesēs, ir uzsākusi pārbaudi saskaņā ar regulas 8. pantu.

Ieinteresētās personas var pieteikties un rakstiski paust savu viedokli konkrētos sūdzības iesniedzēja izvirzītos jautājumos, sniedzot apstiprinošus pierādījumus.

Turklāt Komisija uzklausīs personas, kuras pieteikšanās brīdī to rakstiski pieprasa, ar noteikumu, ka uz tām pirmām kārtām attiecas procedūras rezultāts.

Šo paziņojumu publicē saskaņā ar regulas 8. panta 1. punkta a) apakšpunktu.

8. TERMIŅŠ

Jebkurai ar šo jautājumu saistītai informācijai un jebkuram uzklausīšanas pieprasījumam ir jānonāk Komisijā ne vēlāk kā 30 dienas pēc šā paziņojuma publicēšanas dienas, un tie rakstiski nosūtāmi uz šādu adresi:

European Commission Directorate-General for Trade Mr. Ignacio Garcia Bercero, DG Trade F.2 CHAR 9/74 B – 1049 Brussels Fakss (32-2) 299 32 64

(1) Padomes 1994. gada 22. decembra Regula (EK) Nr. 3286/94, ar ko nosaka Kopienas procedūras kopējās tirdzniecības politikas jomā, lai nodrošinātu Kopienas tiesību īstenošanu saskaņā ar starptautiskās tirdzniecības noteikumiem, jo īpaši tiem, kas ieviesti Pasaules tirdzniecības organizācijas aizgādnībā (OV L 349, 31.12.1994., 71. lpp.). Regulā jaunākie grozījumi izdarīti ar Regulu (EK) Nr. 356/95 (OV L 41, 23.2.1995., 3. lpp.).